b'\n_START_ARTICLE_\nWakka Wakka Productions\n_START_PARAGRAPH_\nWakka Wakka Productions er et figurteaterkompani med base i New York City. Kompaniet ble etablert i 2001.\n_START_SECTION_\nEnsemblet\n_START_PARAGRAPH_\nPr. 2017 ledes kompaniet av Gabrielle Brechner, Gwendolyn Warnock og norske Kirjan Waage. I tillegg er Andrew Manjuck og Peter Russo medlemmer av kompaniet.\n_START_SECTION_\nSamarbeid med norske teatre\n_START_PARAGRAPH_\nWakka Wakka har hatt en rekke gjestespill p\xc3\xa5 norske scener, og har ogs\xc3\xa5 samarbeidet med norske teatere om \xc3\xa5 utvikle nye oppsetninger. De har ofte hatt arbeidsopphold ved Figurteatret i Nordland.\n_START_SECTION_\nThe Death of Little Ibsen\n_START_PARAGRAPH_\nThe Death Of Little Ibsen var en svart komedie som tok utgangspunkt i Henrik Ibsens liv. Det ble fremf\xc3\xb8rt f\xc3\xb8rste gang i mai 2006 ved Sanford Meisner Theater i New York. Dukkene ble skapt av Kirjan Waage. Etter premieren i New York fikk produksjonen sv\xc3\xa6rt gode anmeldelser i New York Times og Variety. New York Times\' anmelder skrev blant annet:_NEWLINE_\xc2\xabWakka Wakka  \xe2\x80\x94  which is credited as writer, director, producer, set designer, costume designer and composer of the original music  \xe2\x80\x94  consists of David Arkema, Gabrielle Brechner, Kirjan Waage and Gwendolyn Warnock. These people may be geniuses.\xc2\xbb_NEWLINE_Varietys anmelder innledet sin omtale med ordene_NEWLINE_\xc2\xabWithin seconds, "The Death of Little Ibsen" can move from hilarious to indescribably moving. That\'s the beauty of puppetry, which the three-person ensemble blends with their own acting to create an experience that can only be had in a theater: the kind in which a silly little puppet becomes the symbol of something profound.\xc2\xbb\n_START_SECTION_\nFabrik - The Legend of M. Rabinowitz\n_START_PARAGRAPH_\nEn av oppsetningene til kompaniet har dessuten blitt inspirert av norske forhold og norsk historie. Forestillingen Fabrik: The Legend of M. Rabinowitz gjenfortalte historien om den j\xc3\xb8diske immigranten Moritz Rabinowitz, som startet en fremgangsrik herreekviperingsforretning i Haugesund, men ble drept i konsentrasjonsleir av nazistene under andre verdenskrig. Forestillingen turnerte ogs\xc3\xa5 i Norge.\n_START_SECTION_\nSaga\n_START_PARAGRAPH_\nEt annet stykke basert p\xc3\xa5 virkelige hendelser hadde urpremiere i 2013. Forestillingen Saga handlet om finanskrisen p\xc3\xa5 Island i 2007\xe2\x80\x9308, som skyldtes blant annet en overoppheting i \xc3\xb8konomien og subprime-l\xc3\xa5nekrisen. Stykket ble utviklet av Wakka Wakka i samarbeid med Figurteatret i Nordland. Ogs\xc3\xa5 Saga ble en suksess hos b\xc3\xa5de publikum og anmeldere. \xc2\xabIkke et eneste d\xc3\xb8dpunkt\xc2\xbb skrev anmelderen i Periskop, som syntes at hver eneste scene fortjente \xc3\xa5 bli trukket frem som eksempel p\xc3\xa5 hvor imponerende og fascinerende forestillingen var blitt:_NEWLINE_\xc2\xabFor en anmelder er det et privilegium \xc3\xa5 f\xc3\xa5 se forestillinger som dette. Alt er gjennomarbeidet, alle un\xc3\xb8dvendigheter er sk\xc3\xa5ret vekk, og det er vanskelig \xc3\xa5 ikke gjenfortelle hele forestillingen. Den kunne v\xc3\xa6rt et analysestudium for ting som fungerer.\xc2\xbb\n_START_SECTION_\nBaby Universe\n_START_PARAGRAPH_\nForestillingen Baby Universe var en fremtidsvisjon og en lek med hva menneskene kan gj\xc3\xb8re den dagen v\xc3\xa5r verden g\xc3\xa5r under. Dukkene til produksjonen var laget av Kirjan Waage. Forestillingen ble til i samarbeid med Figurteatret i Nordland, og hadde premiere i Stamsund 3. september 2010.\n_START_SECTION_\nMade in China\n_START_PARAGRAPH_\nI 2017 hadde Wakka Wakka premiere i New York p\xc3\xa5 dukkemusikalen Made in China. Anmelderne var begeistret etter premieren, og samarbeidspartnerne ved Figurteatret i Nordland ga uttrykk for stolthet over \xc3\xa5 ha v\xc3\xa6rt f\xc3\xb8dselshjelper for nok en suksess. Stykket hadde f\xc3\xb8rpremiere i Stamsund i desember 2015. Etter New York-premieren rapporterte norske VG  at Made in China var det eneste \xc2\xaboff-Broadway\xc2\xbb-stykket som The New York Times hadde funnet verdig en plass p\xc3\xa5 sin \xc2\xabCritic\'s Picks\xc2\xbb-liste. Anmelderen i The New York Times kalte forestillingen for et \xc2\xabunclassifiable show\xc2\xbb og ber\xc3\xb8mmet s\xc3\xa5vel forestillingens blanding av skarp politisk egg og ellevill, absurd humor, som figurene (som var designet av Kirjan Waage) og figurspillerne p\xc3\xa5 scenen: \xc2\xabthe performers who give voice to their characters and manipulate the puppets do so with such seamless grace that we absorb the story with minimal distraction\xc2\xbb._NEWLINE_Dette stykket handler om globalisering, n\xc3\xa6rmere bestemt om menneskerettigheter og masseproduksjonen i Kina av billigvarer for det amerikanske markedet. For \xc3\xa5 avspeile de to kulturelle ytterpunktene i handlingen henter musikken temaer fra b\xc3\xa5de amerikansk og kinesisk tonespr\xc3\xa5k. I produksjonen inng\xc3\xa5r 30 dukker, syv figurspillere, fem musikere og innslag av animasjonsfilm. I denne produksjonen samarbeidet Wakka Wakka med kammermusikere fra MinEnsemblet, som ogs\xc3\xa5 medvirket under spilleperioden i New York i 2017.\n_START_SECTION_\nPriser og utmerkelser\n_START_PARAGRAPH_\nWakka Wakka Productions har vunnet en rekke internasjonale utmerkelser. I 2008 ble kompaniet hedret med en UNIMA Citation of Excellence for oppsetningen Fabrik: The Legend of M. Rabinowitz. I 2011 mottok de et \xc2\xabObie Award\xc2\xbb-stipend. Wakka Wakka har ogs\xc3\xa5 blitt tildelt hele fire \xc2\xabDrama Desk Awards\xc2\xbb. I 2013 fikk kompaniet ogs\xc3\xa5 en \xc2\xabSpecial Drama Desk Award for Sophisticated Puppetry\xc2\xbb. Dessuten har de vunnet en \xc2\xabHelen Hayes Award for Outstanding Visiting Production\xc2\xbb._NEWLINE_Kirjan Waage mottok dessuten en \xc2\xabHawes Design Award\xc2\xbb for sitt arbeid med produksjonen Fabrik._NEWLINE_For forestillingen Baby Universe mottok Wakka Wakka \xc2\xabCitation of Excellence\xc2\xbb fra den amerikanske avdelingen av UNIMA.'